Thomas Jensen (S), 2011-04-26:
Tak til ministeren og tak til boligordførerne for debatten om det her beslutningsforslag.
Forslaget sigter jo i al sin enkelhed på at sikre lejerne i de private udlejningsejendomme forrentningen af egne midler i form af depositum, forudbetalt leje samt de indvendige og udvendige vedligeholdelseskonti.
Og det er Socialdemokraternes mål, at indførelse af denne forrentning skal gælde for lejere i det private udlejningsbyggeri.
Dermed skal det ikke gælde for lejerne i den almene sektor, fordi lejerne her allerede med den nuværende lovgivning automatisk får fortjeneste af deres egne penge.
Her er indskuddene nemlig med til at oparbejde kapital, som kan holde huslejen nede, og samtidig har lejerne i den almene sektor via beboerbestyrelser demokratisk indflydelse på, hvad pengene skal bruges til.
Forslaget har klart til formål at sikre lejerne i private udlejningsboliger forrentningen af egne midler.
Sagen er nemlig den, at over en halv million lejere i de private udlejningsboliger hvert år bliver snydt for renterne af over 11 mia. kr., som de samlet har liggende i form af depositum og forudbetalt leje.
Og Socialdemokraterne mener, at det er uretfærdigt, at forrentningen høstes af udlejerne, uden at den kommer lejerne til gode.
Hvad er omfanget for den enkelte lejer?
En lejer betaler som hovedregel et indskud svarende til 6 måneders husleje, jo også i form af forudbetalt leje, når han eller hun flytter ind, og det kan så f.eks. være 30.000 kr.
I Socialdemokratiet mener vi, at de 30.000 kr. ikke kun skal være 30.000 kr. værd, når lejeren flytter mange år senere.
Så er der også nogle ordførere her i dag, der har været inde på, at det her vil medføre en overvæltning på huslejerne og på den måde slet ikke være til gavn for lejerne.
Men som vi jo alle sammen ved, siger reglerne, at en udlejer må fastsætte lejen efter sine omkostninger, og vi ved alle, at renteindtægterne ikke er en omkostning for udlejer.
De er en gevinst, der ikke har noget at gøre med, hvad det koster at drive ejendommen.
Man må antage, at det vel er de færreste udlejere, der har sat huslejen ned, fordi de regnede rentefordelen med ind i deres driftsbudget.
Renten er en gevinst, og spørgsmålet er, hvem der skal have den gevinst.
Socialdemokraterne vil med det her forslag sikre, at gevinsten flyttes fra udlejer til lejer, fordi det altså er lejernes penge, som skaber forrentningen.
Man kan sige, at der jo er en anledning til, at det her forslag er fremsat.
Hvis vi kigger nogle år tilbage, er det jo sådan, at Venstres tidligere socialminister, fru Eva Kjer Hansen, i sin tid som socialminister klart og tydeligt tilkendegav, og jeg citerer fra Politiken den 8. august 2005: »Principielt er jeg enig i, at det er udmærket, at lejerne får renterne af deres penge.«
Videre hedder det, at socialministeren vil sætte sine embedsmænd i gang med at udarbejde en brugbar model, der kunne sikre, at lejeren ved fraflytning får sit indskud tilbage med renters rente.
Men siden august 2005 er der intet sket.
Lejerne i den private udlejningssektor får fortsat ikke forrentning af depositum og forudbetalt leje.
Man skulle tro, at det var en forglemmelse, men det har vi fundet ud af i dag det ikke er.
For nu har vi hørt den konservative socialminister, vi har hørt den konservative ordfører, og vi har hørt Venstres ordfører.
Det er jo, fordi partierne ikke holder ord.
Ministeren siger, at det er helt fair, at udlejerne får forrentningen af lejernes penge.
Ministeren vil ikke påvirke den økonomiske balance mellem lejere og udlejere, og hvad kan vi sige, hvis vi skal sætte etikette på?
Det er knaldhamrende borgerlig politik.
Lejerne skal ikke vente sig noget som helst fra De Konservative eller fra Venstre.
Det er udelukkende udlejerpartier.
Dansk Folkeparti har jo hidtil støttet intentionerne i forslaget, og finansordfører hr. Kristian Thulesen Dahl udtalte til Politiken den 5. august 2005, og jeg citerer: »Det er lejerens penge.
Indskuddet er jo bare udlejerens garanti for, at lejeren ikke stikker af.
Udlejeren skal ikke have fortjeneste på det.«
Det er krystalklart, at Dansk Folkeparti i 2005 ved sin finansordfører siger, at selvfølgelig skal lejeren sikres forrentningen af egne midler.
Men i dag hører vi desværre Dansk Folkepartis ordfører være lidt mere tilbageholdende.
Men dog får vi at vide, at Dansk Folkeparti kan støtte de gode intentioner i forslaget.
Jeg vil sige, at det er jeg meget glad for.
Og partiet foreslår også, at der bliver afholdt en høring om emnet.
Det kan Socialdemokraterne sagtens være med til, og jeg håber også, at der er andre partier her i Folketingssalen, der kan være med til at støtte det.
Så har Dansk Folkepartis ordfører stillet en lang række gode spørgsmål, og nu vil jeg håbe, at jeg fik dem alle sammen noteret, for der er mange.
Der var bl.a. det her med, om det skulle virke med tilbagevirkende kraft.
Det skal det ikke.
Vi skal ikke lovgive med tilbagevirkende kraft.
Det er for de lejemål og de lejekontrakter, der fremadrettet bliver indgået.
Så bliver der også spurgt, om lejeren skal betale udgifterne.
Jamen jeg mener ikke, at der kommer nogen udgifter for lejeren her.
Jeg mener, at det jo er nogle penge, der i dag uretmæssigt tilfalder udlejeren, og vi skal bare have forrentningen over til lejerne.
Jeg mener ikke, at der skulle komme nogen ting her, der betyder, at der bliver forøgelse af huslejen for lejeren.
Men det må vi jo lige vurdere i den videre behandling af lovforslaget.
De får allerede forrentningen af deres egne midler.
Der er nogle forskellige spørgsmål om bankgarantier og sådan noget, og det synes jeg vi skal tage i de skriftlige spørgsmål i udvalgsbehandlingen, for der er noget teknik der, som jeg ikke vil være i stand til at kunne svare på her i dag på god nok vis.
Jeg er glad for, Dansk Folkeparti støtter op om intentionerne med forslaget, og så håber jeg på, at vi kan finde en løsning, sådan at vi også kan få Dansk Folkepartis opbakning til det her, når det kommer til den endelige behandling i Folketingssalen.
Herudover var der også positive takter fra Enhedslisten, fra SF og fra Det Radikale Venstre.
Det var godt at høre, at Enhedslisten bakkede op om forslaget om, at lejerne selvfølgelig skal have forrentning af deres egne midler.
Det vil jeg ikke sådan lige være tilbøjelig til at give indrømmelser om til Enhedslisten.
Jeg synes, at forslaget om diskontoen giver et ganske godt renteniveau, som vi kan gå ud fra, og så kan vi følge udviklingen i diskontoen.
De ting, som SF nævnte – der var nogle enkelte punkter – skal vi se at få undersøgt til bunds i udvalgsbehandlingen.
Så er jeg sikker på, at vi alle sammen er hundrede procent sikre på, hvad konsekvenserne af det her forslag vil være.
Fra Det Radikale Venstre kunne vi høre, at der var en klar principiel opfattelse af, at lejerne bør få forrentningen af deres egne midler.
Det ligger i forlængelse af, hvad Det Radikale Venstre tidligere har sagt.
Og så har Det Radikale Venstre jo en lang række spørgsmål om teknikken i det, og om der opstår nogle problemer med det her forslag, og jeg synes, at vi skal gå ind i en god, saglig debat om det i udvalgsarbejdet og få nogle skriftlige spørgsmål formuleret, så vi er sikre på, at Det Radikale Venstre også kan føle sig sikre på, at det, de forhåbentlig kommer til at støtte i den sidste ende, er noget, der er i overensstemmelse med De Radikales principper.
Efter at der er gået 6 år, siden vi fik de her flotte udtalelser fra Dansk Folkeparti og Venstre og til dels også lidt positive takter fra Det Konservative Folkeparti i sin tid, så må vi sige, at den konservative socialminister i dag har brilleret ved virkelig at melde klart ud på det her private udlejningsområde ved hundrede procent at sige, at Det Konservative Folkeparti er udlejernes parti, og at man ikke vil imødekomme lejernes krav om at få forrentningen af deres egne midler.
Det er klar konservativ politik, og det er da fair nok.